Suidheuwels (Engels: South Hills) is 'n mindergegoede voorstad in die suide van Johannesburg, sowat 8 km suidoos van die stadsaal. Dit word begrens deur, kloksgewys vanaf die noorde, Moffat View, Unigray, Steeledale, Welfare Park en Klipriviersberg Estate-kleinhoewes. In die noorde skei Suidelike Klipriviersbergweg Suidheuwels van Moffat View en Unigray, terwyl Linroystraat die oostelike grens met Steeledale vorm. Suidheuwels is aangelê op die plaas Klipriviersberg en op 23 September 1942 onder die naam Welfare Park geproklameer. Volgens dr. Peter Raper is die naam in 1962 na Suidheuwels verander, na aanleiding van die dorpsgebied se ligging op n hoogte in die suide van Johannesburg, maar ’n woonbuurt net suid van Suidheuwels dra volgens Google Maps steeds dié naam. Suidheuwels se inwoners het vroeër jare hoofsaaklik uit mindergegoede Afrikaners bestaan, maar die bevolkingsamestelling het met die jare minder Afrikaans geword, terwyl die swart inwoners die wittes verbygesteek het as die grootste enkele groep. In die noorde van die voorstad het die Hoërskool J.G. Strijdom verengels en staan dit nou as Diversity High School bekend, met feitlik net swart leerders.